Drawwer (59) sterf ná hy inmekaar sakArgieffoto ŉ Man, vermoedelik 59, is Saterdagoggend dood ná hy inmekaar gesak het terwyl hy gedraf het. Annine Siddall, woordvoerder van ER24, het gesê die voorval het omstreeks 08:20 naby Arbourweg in George plaasgevind. “Toe paramedici by die toneel opdaag, het die man geen reaksie of oënskynlik opvallende tekens van lewe getoon nie,” het Siddall gesê. Paramedici het vir nagenoeg 30 minute kardiopulmonêre resussitasie op hom toegepas. “Die man is ongelukkig op die toneel dood verklaar; daar was niks wat ons vir hom kon doen nie.” Die polisie ondersoek die voorval.